Mike Legarth (KF), 2012-05-24:
Tak, hr. formand.
Fra konservativ side er vi tilfredse med det brede 8-årige energiforlig, som vi gennemførte i marts.
Det er på rette spor med det langsigtede mål om omstilling af energisektoren, energiforsyningen fra fossile brændsler til vedvarende energi.
I aftaleperioden gennemføres en omfattende fremtidssikring af dansk energipolitik med hovedvægt på en forstærket energispareindsats og en dansk energipolitik med hovedvægt på udbygning med vedvarende energi, som bl.a. medvirker til Danmarks selvforsyning.
Jeg læser op fra det forslag til vedtagelse, som Det Konservative Folkeparti er en del af: Folketinget opfordrer regeringen til at sikre en effektiv opfølgning og implementering af aftalens mange forskellige initiativer, herunder at Danmark i videst muligt omfang høster de erhvervsmæssige og beskæftigelsesmæssige gevinster af aftalens initiativer. Jeg synes, de ting i forslaget er vigtige at slå fast, efter vi har hørt den forrige taler, nemlig hr. Villum Christensen, der jo ikke anerkendte de gode værdier, det udbytte, der er ved energiaftalen.
Vi er helt sikre på og fast overbeviste om, at ambitionsniveauet, omfanget og tempoet er passende, og at bukserne holdes oppe, og hvis man mangler bælter til det, er vi gerne leveringsdygtige.
Vi fik jo forhandlet størrelsen på omkostningen betragtelig ned i forhandlingerne, så det er vi sikre på.
De 63 mia. kr. i eksportindtægter er nagelfaste, dem kan der ikke være nogen tvivl om.
Vi skal selvfølgelig fokusere på det, vi er gode til.
På en bred palet af mange andre ting skal det være et vigtigt element.
Man har haft en debat om, at der skulle foretages et servicetjek af den, men vi synes ikke, der skal laves om på de aftaler, der er indgået, for dem er vi fuldt ud tilfredse med.
Man skal være sikker på, at de aftaler, man indgår med os, også gælder i fremtiden.
Men det er klart, at de skatteforhold, der ligger derudover, kan man selvfølgelig til hver en tid foretage et servicetjek af.
Så vi synes, det er et stort grønt fremskridt til en fornuftig pris, og det er en god aftale.
Vi fortsætter den grønne linje, som Konservative satte i gang i vores regeringstid, til en yderligere omstilling til mere vedvarende energi.
Som sagt spillede regeringen jo ud med en omkostningsramme på 5,6 mia. kr., og vi havnede på 3,5 mia. kr., faktisk 100 mio. kr. billigere, end vi selv lagde op til med »Energistrategi 2050«.
Det er, fordi de økonomiske konjunkturer er klart forværret siden.
Dansk erhvervsliv er under stigende konkurrencemæssigt pres, og vi ønsker altså en effektiv og klimavenlig energipolitik, som samtidig kan gøre Danmark uafhængig af de olieeksporterende lande.
Men hvad hjælper det at blive et af verdens grønneste lande, hvis vi samtidig bliver et af Europas fattigste?
Det er derfor, vi skal være yderst påpasselige med anvendelsen af skatter og afgifter til at nå vores målsætning.
Samlet set indeholder energiaftalen et afsnit om energibesparelser, den er vi fuldstændig enige i og bakker massivt op om.
Så var der et element, der handlede om vind, landvindmøller, kystnære vindmøller og havvindmøller, og fra konservativ side ser vi gerne så mange havvindmøller som overhovedet muligt.
Så var der en del med biomasse og biogas.
Samlet set er det en rigtig god energiaftale, som vi altså bakker op om.
Vi ser frem til at skulle udmønte de mange delforlig.
Det betyder rigtig meget for det, andre kalder et udkantsområde, men som vi er rigtig stolte over og tilfredse med at bo i.
Så vi har altså både en grøn sektor og offshore-olie og -gasproduktion.